Tähelepanu! Artikkel on enam kui 5 aastat vana ning kuulub väljaande digitaalsesse arhiivi. Väljaanne ei uuenda ega kaasajasta arhiveeritud sisu, mistõttu võib olla vajalik kaasaegsete allikatega tutvumine.
Kineskoop, plasma või vedelkristall: millist eelistada?
Igal tehnoloogial on oma eelised ja ühest ostusoovitust on raske anda. Uue teleri valikul tuleks lähtuda eelkõige vajadustest ja võimalustest.
Üks valikukriteerium on vaatamiskaugus ja -nurk. LCD-telerit saab vaadata vaid peaaegu otsesuunast, plasma- ja kineskooptelerid võimaldavad pilti nautida ka suurema nurga alt.
Kui telerit tarvitatakse peamiselt kodukinona või mängukonsooliga mängimiseks, on otstarbekas valida plasmateler. Kui aga üle poole kasutusajast jälgitakse telepilti, on LCD mõistlikum valik.
Kui otsustatakse osta kineskoopteler, on valida tavaformaadis (pildi külgede suhtega 4:3) või laiekraanteleri (16:9) vahel. Kineskooptehnoloogia viimased uuendused lubavad pea sama head pilti kui plasmateleritel ja seda märksa vähema raha eest.
Tähtis on muu kodune seadmestik, millega kavatsetakse uus teler sobitada. Kui teleri külge ühendatakse eakas videomakk või vana DVD-mängija, ei maksa suure diagonaaliga kalli teleri potentsiaal eriti midagi, pildi kehv kvaliteet võib hoopis pettumuse valmistada.
HDTV (high-definition television) ühilduvust on ehk üle tähtsustatud. HDTVd näeb praegu vaid USAs mõnelt kaabelkanalilt ja Euroopas üksikutelt satelliitkanalitelt. Ehkki televisiooni areng on HDTV poole suundumas, ei juhtu totaalset üleminekut HDTV-le veel niipea.
Plasmateleri põhiline eelis on haruldaselt ilus, värviküllane ja kontrastne pilt. Näiteks Panasonicu plasmateleritel on firma enda väitel kontrastisuhe kuni 3000:1 (kõige mustema musta ja kõige valgema valge suhe). Parimatel LCDdel on suhe 700:1 kuni 1000:1 ? seegi näitaja on isegi nõudliku tarbija jaoks piisav. Plasmatehnoloogia võimaldab ka kõige loomutruumat värvide esitamist.
Plasmateleri vooruseks on pea olematu viivitus ? kui telerist vaadatakse kiire sündmustikuga filme, nagu ?Matrix?, või mängitakse mängukonsooliga action-mänge, võib LCD-ekraanide reaktsiooniaeg pildi edastamisel olla liiga suur. Tagajärjeks on hakitud ja hüplik pilt.
LCD eelised on kindlasti väiksem voolutarve ja odavam hind. LCD efektiivne eluiga on kaks korda pikem, plasmateleri pilt hakkab pärast 20 000 töötundi väsimuse märke ilmutama (tootjad märgivad teleri passi üldiselt maksimaalse, mitte optimaalse eluea). Kuid see ei ole näitaja, millele peaks väga tähelepanu pöörama: 20 000 töötundi tähendab viit aastat igapäevast 12tunnist telerivaatamist.
Märkimisväärne plasmateleri puudus on tehnoloogiast tulenev pildi virvendamine. See ei häiri telerit kaugelt vaadates, kuid lähedalt pikemat aega vaadates põhjustab kiiremat silmade väsimist kui LCD-teler.
LCD-l puudub pildi ?sissepõlemise efekt?. See efekt esineb kineskoop- ja plasmatelerites, mis näitavad pikemat aega üht ja sama pilti või pildi osa. Plasmateleri ?sissepõlemise? oht on suurem esimese paari tuhande töötunni jooksul. Siis ei tasu telerit mitmeks päevaks ühele kanalile jätta. ?Sissepõlenud? plasmaekraani taastamine on kallis lõbu ning tulemus pole sajaprotsendine. Halvemal juhul taastamine ei õnnestu.
Tootjad armastavad telereid häälestada väga kirkalt valgustatud ruumile kohaseks (just sellised on enamasti kodutehnika müügisalongid). Koht, kus seda telerit vaatama hakatakse ? kodu, kontor vm ? on aga märksa tagasihoidlikuma valgustusega. Seega tasub vaadata, kas teleri heledusel, kontrastil ja värvidel on veel küllalt häälestusruumi ? kui pilt näib hea poe kirkas valguses, kuid on n-ö põhja keeratud, jääb see kodus hämaras tuhmiks.
Teine tähtis pildiaspekt on moonutus. Enamik telekanaleid edastavad pilti, milles on 625 rida (v.a HDTV). Parematel teleritel algab aga ridade arv 768st. Ülejäävate ridade täitmiseks kasutatakse mitmesuguseid algoritme, mis arvutavad nende ridade sisu välja. Algelise algoritmi puhul võib pilt üsnagi moonutatud olla. Laiekraanteleritel (pildi suhtega 16:9) on sama probleem, kui vaadata tava-TV pilti (suhe 4:3) täisekraanre?iimis, s.o ilma mustade servadeta. Seega tasub enne teleri ostmist poes kõik full-screen- ja muud re?iimid järele proovida ning hinnata tekkivat moonutust; samuti lasta teleripilti näidata eri signaalidega: DVD, TV jne.
Portaal Tom?s Hardware soovitab 26tollistest LCD-teleritest Samsungi LW26A33W ja Toshiba 27WL56P, 32tollistest Viewsonic N3200W.
Enimmüüdud plasmatelerid USAs on praeguse seisuga Panasonicud. C-Neti tehnikatoimetajad soovitavad plasmatelereist Panasonicuid ja Pioneere, HDTV-võimalusega kineskooptelereist ent Sonysid ja Samsunge.
Mudelid, mida Eestis ei müüda, on saadaval internetikaubamajades. Valik on lai, mitte vähetähtis faktor pole rahakoti paksus. Kuid pärast endale meeldiva teleri väljavalimist ja enne ostu on kindlasti soovitatav uurida selle mudeli kohta põhjalikult internetist, mitte otsustada vaid ühe artikli põhjal.